**M/S Superspeed 1** (IMO 9374519) on norjalaisen Color Linen omistama ropax-alus. Alus on rakennettu vuonna 2008 Aker Yardsin Rauman telakalla. *Superspeed 1* on rekisteröity Norjan lipun alle ja sen kotisatama on Kristiansand. Aluksen matkustajakapasiteetti on 1 928 ja autokapasiteetti 764.

Superspeed 1:n sisaralus on M/S Superspeed 2.

Taustaa ja rakennustyöt
-----------------------

Vuodesta 1991 saakka Color Line on operoinut erilaisilla aluksilla Norjan ja Tanskan välillä. Vuodesta 1996 eteenpäin reitin alusmäärää lisättiin kesäkauden ajaksi. Keväällä 2004 Color Line alkoi suunnitella kahta uutta ja suurta alusta. Aluksiin päätettiin rakentaa ainoastaan rekkakuskeja varten olevat hytit. 15. joulukuuta 2005 alusten rakennustyöt annettiin Aker Finnyardsin Rauman telakalle Suomeen. Telakka oli aiemmin rakentanut maailman suurimmat autolautat M/S Color Fantasyn ja M/S Color Magicin Color Linelle ja tilaus olikin jatkoa näihin. Alun perin ensimmäinen alus piti luovuttaa joulukuussa 2007 ja toinen huhtikuussa 2008. Rakennustyöt kuitenkin myöhästyivät teknisistä syistä johtuen ja Superspeed 1 luovutettiin vasta 27. helmikuuta 2008.

Muotoilu
--------

Superspeed 1:n ulko-osien ja sisäosien muotoilu on Oslossa pääkonttoriaan pitävän Falkum-Hansen Designin käsialaa. Päämääränä Falkum-Hansen Designilla oli tehdä aluksesta erottuva, uudenaikainen ja kodikas. Aluksen runko on maalattu perinteisellä tumman sinisellä värillä, kuten Color Linen alukset yleensäkin. Savupiippu sijaitsee suunnilleen keskellä alusta ja sen muotoilu on samanlainen, kuin Color Festivalissa ja Color Magicissa. Pääasiassa matkustajien tilat aluksella sijaitsevat kansilla 7 ja 8, autokannen ja varastotilojen yläpuolella. Seitsemännellä kannella sijaitsee tax free -kauppa sekä pienempiä kauppoja. Business lounge, baari ja kolme ravintolaa sijaitsevat kahdeksannella kannella. Istumasalonki sijaitsee kannella yhdeksän.

Käyttöhistoria
--------------

28. helmikuuta 2007 aluksen köli laskettiin. 1. elokuuta alus laskettiin vesille. 27. helmikuuta 2008 se luovutettiin norjalaisen Color Line -varustamon omistukseen, joka rekisteröi aluksen Norjan lipun alle. Kotisatamaksi tuli Kristiansand. 28. helmikuuta alus lähti telakalta kohti Kristiansandia, jonne se saapui 1. maaliskuuta. 12. maaliskuuta alus kastettiin Kristiansandissa. 13. maaliskuuta alus aloitti liikennöinnin Kristiansandin ja Hirtshalsin välillä.

Lähteet
-------

1. 1 2  Superspeed 1 (IMO: 9374519) Vesseltracker.com. Viitattu 18.10.2008. (englanniksi)
2. 1 2 3 4 5 6  Johannessen, Anders: Color SuperSpeed - Ferry for the future (PDF) *Cruise Business Review 1/2008*.  2008. Cruise Media Oy Ltd.  Arkistoitu 4.7.2008. Viitattu 8.3.2008. (englanniksi)
3. 1 2 3 4  M/S SUPERSPEED 1 Fakta om Fartyg.  Arkistoitu 28.3.2008. Viitattu 18.10.2008. (ruotsiksi)
4. ↑  HSC SILVIA ANA L Fakta om Fartyg. Viitattu 9.3.2008. (ruotsiksi)
5. ↑  HSC HOVERSPEED FRANCE Fakta om Fartyg. Viitattu 9.3.2008. (ruotsiksi)
6. ↑  HSC HOVERSPEED BELGIUM Fakta om Fartyg. Viitattu 9.3.2008. (ruotsiksi)
7. 1 2  A new era in the traditional traffic between Norway and Denmark  15.12.2005. Oslo, Norja:  Color Line.  Arkistoitu 29.7.2007. Viitattu 9.3.2008. (englanniksi)
8. ↑  Rauma saamassa kaksi risteilijätilausta.  *Helsingin Sanomat*, 2.11.2005. Artikkelin verkkoversio. Viitattu 9.3.2008.

Aiheesta muualla
----------------

* Fakta om Fartyg – M/S Superspeed 1 (Arkistoitu – Internet Archive) (ruotsiksi)
* Aluksesta Color Linen sivuilla[vanhentunut linkki] (englanniksi)